AlexejDobrolubov/national_council_slovak_2010 huggingface dataset:
33. schôdza NR SR - 7.deň - B. popoludní
Dátum: 2025-04-03
Poslanec: Ledecký, Vladimír (SaS)
Druh vystúpenia: Vystúpenie v rozprave

82. Vážený pán predsedajúci, vážený pán minister, vážení kolegovia, ja budem tuná len krátko. Mňa oslovili nevidiaci občania z Levoče, Levoča je mesto, kde je 10 % ľudí, ktorí, ktorí sú nevidiaci alebo majú nejakým spôsobom poškodený zrak, a oni bývajú v určitom type bytovky, kde majú byty, ktoré majú rozlohu 82 metrov štvorcových, ale aj s balkónom. A upozornili ma na to, že pokiaľ sa jedná o byty v rodinnom dome, tak vy ten balkón, vy ten balkón, ktorý je v rodinnom dome, nezapočítavate, ale pokiaľ je ten byt v bytovom dome, tak do toho započítavate a im to robí problém, že oni tie byty by si chceli odkúpiť cez Štátny fond rozvoja bývania a vlastne kvôli tomu, že ten balkón sa neodpočítava, nie je možné. Je to komunita, komunita ľudí, ktorí sú hendikepovaní zrakovo, tak akože a možno by ste sa mali nad tým zamyslieť, a ja nechcem podávať pozmeňujúci návrh, lebo naposledy Marcinková podala pozmeňujúci návrh a v utorok ešte sa rozprávalo, že sa schváli, že aby nediskriminoval policajtky, hasičky a príslušníčky ozbrojených síl, no a o dva dni už niekto vyššie rozhodol, že opozičný návrh sa nebude schvaľovať. Takže ja nepodávam žiadny pozmeňujúci návrh, len vás na to upozorňujem a naozaj, či ten balkón sa nedá z toho vylúčiť, lebo sú určité typy bytov a tým pádom to nebude len v Levoči, lebo to tá zástavba bola robená, samozrejme, dávnejšie. Takže takéto byty určite budú a inde neviem, na základe akých kritérií ste sa rozhodovali a ako ste sa rozhodovali, ale sme v prvom čítaní, tak určite je priestor na to, pozrieť sa v druhom čítaní na to. Ďakujem pekne.
33. schôdza NR SR - 5.deň - B. popoludní
Dátum: 2025-04-01
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

61. Ďakujem pekne. Ja by som chcel reagovať, že aj keď sa jedná o malú cieľovú skupinu policajtiek, hasičiek, vojačiek, tak napriek tomu som rád, že tá diskriminácia, ktorá bola pred viac ako dvomi rokmi, kde sa zmenila materská a vlastne nie sú tým pádom diskriminované a dostávajú tie ženy normálne materské ako väčšina populácie, tak teraz dúfam rovnako, že sa podarí to tehotenské zmeniť a nebudú tie ženy diskriminované, lebo často sa stáva, že na tie ženy zabúdame, a aj keď sú to taká malá cieľová skupina, tak si myslím, že mali by mať rovnaké práva aj rovnaké peniaze na tieto dávky. Ďakujem.
33. schôdza NR SR - 5.deň - B. popoludní
Dátum: 2025-04-01
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

30. Ďakujem veľmi pekne, Marián Viskupič. Ja by som chcel reagovať na teba asi v tom, že naozaj tie samosprávy sú v dosť veľkej finančnej mizérii. Ja sa stretávam so starostami a primátormi, dlhé roky som bol starosta a vlastne tí, čo sú služobne najstarší a sú tam naozaj tretie-štvrté volebné obdobie, tak hovoria, že taká situácia ešte nikdy nebola. Jednak tie finančné zdroje, ktoré prichádzajú, nie sú až také vysoké, ale ešte viacej ich trápi to množstvo finančných tokov, ktoré musia urobiť vďaka tomu, že vláda prijíma opatrenie, ktoré sa týkajú samosprávy. A ja naozaj si myslím, že je najvyšší čas začať riešiť reformu verejnej správy, aspoň tých malých obcí. Tu pán minister sociálnych vecí sa chváli alebo prezentuje, že koľko našli péeniek, ktoré sú neoprávnené, a po každých voľbách v tých malých obciach to funguje tak, že ten nový starosta, aby vyplatil tomu starému to odstupné, na ktoré má nárok, sa hodí na péenku, lebo v tých malých obciach tie podielové dane naozaj gro alebo všetky idú na plat toho starostu, poprípade pracovníčky a vlastne my takýmto spôsobom vieme tú obec zabezpečiť jedine, že on sa dá na maródku a kým starosta berie odstupné, tak on si ten plat nevypláca. Však to je, to je smiešne. Naozaj zoberme kompetencie alebo dohodnime sa s malými obcami aj s peniazmi, aby ich vykonával ten, kto ich vie robiť, kto ich vie robiť kvalitne. A nemusíme ísť ďaleko. Na Slovensku, myslím, že v okrese Bardejov je samospráva, ktorá vedie spoločnú úradovňu, kde je gro kompetencií a myslím, že má 82 obcí. Takže naozaj si zoberme skúsenosti, ktoré sú pozitívne na Slovensku, a zefektívnime to podľa toho. Ďakujem.
33. schôdza NR SR - 5.deň - A. dopoludnia
Dátum: 2025-04-01
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

62. Ďakujem krásne, že sme sa trafili. Ja by som na pani Bihariovú reagoval len takou praktickou skúsenosťou, lebo naozaj celý príspevok bol perfektne spracovaný, čo sa týka ľudskoprávnej agendy a čísiel, že konkrétnu rodinu spomeniem zo susednej obce, ktorí mali 10 detí, žili v kolibe a podľahli vábeniu alkoholu. Chodili na aktivačné práce, odkiaľ ich, samozrejme, vyhodili a vlastne skončili naozaj s tými najnižšími dávkami a výsledok bol taký, že štát, kuratela im odobrala tých 10 detí, umiestnila ich do detských domovov a im dala návrh, že keď si to bydlenie, alebo to bývanie urobia tak, aby bolo vhodné aspoň trošku pre výchovu detí, tak im ich vrátia. Tak celá komunita sa spojila a po dva a pol rokoch sa im podarilo postaviť nejakú búdku. A keďže jedno dieťa v detskom domove stojí cca 17-tisíc eur ročne, tak štát tento jeden pokus stál viac ako 400-tisíc eur počas tohto dvaapolročného obdobia. Čiže to je presný výsledok toho, koľko nás to bude stáť, keď my ľuďom zoberieme tých peňazí toľko, že nedokážu ani zabezpečiť pre svoju rodinu základné životné podmienky. A potom sa budeme čudovať. Ďakujem.
33. schôdza NR SR - 4.deň - A. dopoludnia
Dátum: 2025-03-28
Poslanec: Kubánek, Stanislav (SMER - SD)
Druh vystúpenia: Vystúpenie s faktickou poznámkou

220. Ďakujem za slovo. Pán poslanec, veľmi rád by som bol počul aj, v tom návrhu zákona, ktorý uvádzate, koľko to bude obnášať finančných prostriedkov a skade tieto finančné prostriedky tie vysoké školy zabezpečia. Na tieto veci upozorňuje aj ministerstvo financií, kde okrem uvádzaných 2,9 mil. eur môžu byť ešte aj ďalšie náklady a to sa pre vysoké školy nerentuje.
22. schôdza NR SR - 3.deň - B. popoludni
Dátum: 2024-10-24
Poslanec: Lučanský, Adam (SNS)
Druh vystúpenia: Vystúpenie v rozprave

103. Vážené dámy, vážení páni, vážený pán minister, vážení poslanci, poslankyne, v rozprave podám jeden pozmeňujúci návrh vlastne k zákonu 245/2008 zákona o školstve. Podľa tohto zákona sa definujú princípy výchovy a vzdelávania s tým, že vlastne bude doplnený dodatok, ktorý rieši cirkevné školy. Takže teraz prednesiem pozmeňujúci návrh, prosím o zastavenie času. Pozmeňujúci návrh poslancov Adama Lučanského, Andreja Danka, Jána Podmanického a Jozefa Habánika k vládnemu návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony, tlač 400. V čl. V sa za bod 10 vkladá nový bod 11, ktorý znie: „11. § 3 sa dopĺňa písmenom u), ktoré znie: „u) politickej, náboženskej a ideologickej neutrality; tým nie je dotknuté ustanovenie § 15."." Doterajšie body sa primerane preznačia. Novovložený bod nadobúda účinnosť 1. januára 2025, čo sa primerane premietne do článku upravujúceho účinnosť. Bod 30 spoločnej správy navrhujem vyňať na samostatné hlasovanie. Ďakujem, skončil som.
19. schôdza NR SR - 9.deň - A. dopoludnia
Dátum: 2024-09-25
Poslanec: Lučanský, Adam (SNS)
Druh vystúpenia: Vystúpenie

20. Vážené dámy a páni, predkladáme návrh zákona, ktorým sa mení a dopĺňa zákon o ochrane, podpore a rozvoji verejného zdravia a o doplnení ďalších zákonov. Návrh zákona ruší plošnú povinnosť na získanie osvedčenia o odbornej spôsobilosti na výkon epidemiologicky závažných činností pri výrobe, manipulácii a uvádzaní do obehu potravín a pokrmov. Táto povinnosť sa prenáša na prevádzkovateľa, ktorý je povinný zabezpečiť minimálne jednu osobu, ktorá takýmto osvedčením odbornej spôsobilosti disponuje. Týmto sa výrazne zefektívni zamestnávanie nekvalifikovaných osôb a pomôže obsadiť voľné pracovné miesta v ubytovacích zariadeniach a zariadeniach verejného stravovania, ktoré podľa prieskumu Asociácie hotelov a reštaurácií Slovenska sa v závislosti od sezóny pohybujú od 5- do 10-tisíc. Nedostatok pracovnej sily sa výrazne prejavuje počas letnej a zimnej turistickej sezóny, kedy rastú potreby zvyšovania počtu zamestnancov, predovšetkým v povolaniach s nízkou mierou, z nízkej miery kvalifikácie, zamestnávatelia tak sú odkázaní na zamestnávanie nekvalifikovaných zamestnancov. Požiadavky na získanie osvedčenia o odbornej spôsobilosti na výkon epidemiologicky závažných činností pri výrobe, manipulácii a uvádzaní do obehu potravín a pokrmov je však z časového a obsahového hľadiska náročný na zvládnutie a predstavuje výraznú prekážku pri zabezpečení zamestnancov v týchto zariadeniach. Ďakujem.
19. schôdza NR SR - 4.deň - B. popoludní
Dátum: 2024-09-17
Poslanec: Lučanský, Adam (SNS)
Druh vystúpenia: Vystúpenie

101. Vážené dámy, vážení páni, predkladáme návrh zákona, ktorým sa mení a dopĺňa zákon č. 595/2003 o dani z príjmov v znení neskorších predpisov atď. Návrhom zákona dochádza k zmene a doplneniu zákona o dani z príjmov k zavedeniu inštitútu superodpočtu aj do oblasti športu, ktorý by mohol byť motivačným nástrojom pre investície súkromného sektora do slovenského športu po vzore oblasti výskumu a vývoja a tak, aby bolo možné dosiahnuť väčšiu aktiváciu súkromných zdrojov do sektoru športu. Zákon o sociálnom poistení v znení neskorších predpisov sa dopĺňa o ustanovenia, ktoré upravuje maximálny mesačný vymeriavací základ pre profesionálnych športovcov a pre ich zamestnávateľov, kluby v prípade zmlúv o profesionálnom vykonávaní športu. Maximálny vymeriavací základ pre obe zmluvné strany tohto vzťahu bude na účely sociálneho poistenia určený vo výške priemernej mesačnej mzdy platnej v kalendárnom roku, ktorý dva roky predchádza kalendárnemu roku, za ktorý sa platí poistné. Zavedením maximálneho mesačného vymeriavacieho základu v prípade právneho vzťahu na základe zmluvy o profesionálnom vykonávaní športu sa uvedený právny vzťah stane atraktívnejším pre športovcov ako aj zamestnávateľov, poprípade športové organizácie. Obdobne ako pri novele zákona č. 461/2003 sa navrhuje aj v zákone 580/2004 o zdravotnom poistení zaviesť mechanizmus aj vo vzťahu k zdravotnému poisteniu. Športovci vykonávajúci závislú prácu pre športové kluby a samotné športové kluby tak budú z odmeny za výkon športu na základe zmluvy o profesionálnom vykonávaní športu odvádzať odvody na zdravotné poistenie v obmedzenej maximálnej výške. V zákone o sociálnom poistení a v zákone o zdravotnom poistení sa zároveň zavádza osobitná úprava vymeriavacieho základu vo vzťahu k príjmu plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe, a športovými organizáciami. Obdobne sa v zákone o dani z príjmov zavádza úprava oslobodenia od dane vo vzťahu k príjmu do výšky 500 eur, plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe a športovými organizáciami. Prosím, pán predsedajúci, otvorte rozpravu.
19. schôdza NR SR - 4.deň - B. popoludní
Dátum: 2024-09-17
Poslanec: Lučanský, Adam (SNS)
Druh vystúpenia: Vystúpenie

91. Vážené dámy a páni, predkladáme návrh zákona, ktorým sa mení zákon o štátnych symboloch a zároveň mení zákon o priestupkoch. Cieľom navrhovanej novely je zavedenie povinnosti označiť všetky budovy vo vlastníctve štátu štátnou vlajkou Slovenskej republiky. Táto povinnosť je stanovená s úmyslom nielen zjednotiť a posilniť identifikáciu štátnych inštitúcií, ale aj upevniť vnímanie štátnych symbolov ako neoddeliteľného prvku reprezentácie štátu. Štátna vlajka ako základný symbol suverenity a nezávislosti Slovenskej republiky musí byť viditeľne prezentovaná na všetkých relevantných štátnych budovách, čím sa zabezpečí jej správna a úctyhodná reprezentácia. Táto viditeľná prítomnosť štátnej vlajky zároveň slúži ako prostriedok na posilnenie štátnej identity a prehĺbenie spoločného vedomia občanov o príslušnosti k Slovenskej republike, ktorá je zakorenená v rešpekte k symbolom reprezentujúcim jej zvrchovanosť a historický odkaz. Návrh zákona zabezpečuje neutralitu verejných priestorov štátnych orgánov a verejných inštitúcií. V ostatnom období sa čoraz frekventovanejšie objavujú situácie, kedy dochádza k vyvesovaniu a umiestňovaniu rôznych symbolov a vizuálnych prvkov, ktoré nemajú status štátnych symbolov a ktoré potenciálne ohrozujú názorovú neutralitu týchto inštitúcií. V zmysle navrhovaného zákona bude na budovách a v budovách štátnych orgánov a verejných inštitúcií zakázané vyvesovať, umiestňovať alebo inak zobrazovať symboly, ktoré nie sú štátnymi symbolmi Slovenskej republiky, vlajkami členských štátov Európskej únie alebo zástavami miest a obcí. Týmto zákazom sa predchádza situáciám, ktoré by mohli viesť k nežiaducemu politickému a ideologickému vyjadrovaniu v kontexte štátnych a verejných inštitúcií. Prosím, otvorte rozpravu.
19. schôdza NR SR - 3.deň - A. dopoludnia
Dátum: 2024-09-13
Poslanec: Lučanský, Adam (SNS)
Druh vystúpenia: Vystúpenie v rozprave

134. Vážené dámy, vážení páni, na rokovanie Národnej rady Slovenskej republiky ide vlastne zákon do druhého čítania o príspevku na pohreb, ktorým sa mení, ktorým sa zvyšuje príspevok na pohreb zo sumy 76 eur na sumu 200 eur, čím vlastne reflektuje na infláciu a zmeny cien pohrebných služieb za posledných 17 rokov. Táto suma bola menená predtým vyhláškou, teraz vlastne ideme tento príspevok zmeniť zákonom. Ďakujem za podporu a, prosím, otvorte rozpravu.
16. schôdza NR SR - 2.deň - A. dopoludnia
Dátum: 2024-07-16
Poslanec: Lučanský, Adam (SNS)
Druh vystúpenia: Vystúpenie s faktickou poznámkou

103. Tak pevne verím, že toto bude samostatný bod programu jedného dňa. Tri a pol roka celá spoločnosť trpela peklo. A myslím si, že aj keby bola hodinu rozprava, tak by to bolo nič pre opozíciu. A keďže je to aktuálne a ešte len bude, dovolím si odcitovať: "Psychicky ľudí týrať, mučiť, vydierať, vymýšľať si dôkazy. To vám rozprávam s úplnou vážnosťou. Generálovi Lučanskému zavretému vo väzbe naši chlapci účelovo cez Vianoce zadržiavali poštu od rodiny." Kolega Dunčko povedal: "Kokotovi vymeníme list. Neposielali sme mu listy od rodiny, od ženy, načo, však nech si počká dva mesiace. My sme mali takú skupinu na Whatsappe, Apači sa nazývala. Tak sme si posielali správy. Mikulec zomrel, super. Balvan zomrel, palec hore. Lučanský zomrel, ďalší zárez na pažbe. Dnes začali na Slovensku zomierať aktéri káuz, ktoré vyšetruje NAKA. Balvan sa obesil. Polóny zastrelil. Böhm sa zastrelil. Mikulca našli mŕtveho, akože na úteku. Kvôli nemu sme falšovali úradné záznamy. Mikulcová žena potom obviňovala z jeho smrti NAKA a nuž nejaký chlap prerazil bránu a zastrelil ju. Advokát takáčovcov Almáši náhle zomrel cestou na súd."." Toto povedal Ján Kaľavský pre týždenník. Som rád, že sa to vyťahuje a ešte sa to len vytiahne. A táto pani, ktorej je to ľúto, si to môže strčiť. Bola pri všetkom prítomná a vedela o tom. (Potlesk.)
15. schôdza NR SR - 2.deň - B. popoludní
Dátum: 2024-06-12
Poslanec: Lučanský, Adam (SNS)
Druh vystúpenia: Vystúpenie s faktickou poznámkou

34. Ja by som teda odpovedal na tú, na tú prvú časť. Právo na, právo na opravu sa zavádza hlavne, hlavne skrz rozsah. Pretože to, že má niekto právo na vyjadrenie, častokrát sa stane, že neodpovedá tomu, ten, tomu mechanizmu tej proporcionality. Raz keď o vás niekto napíše článok a dá na titulku a následne kdesi len napíše malým stĺpčekom, že sa ospravedlňujú za úplne nepravdivú alebo neúplnú informáciu, tak to nestačí. No a ohľadom overovania osobných údajov, tak predbežne sme sa dohodli, že sa zruší ten § 13a komplet vzhľadom na problémy s tým overovaním, pretože by to bol pravdepodobne dosť veľký zásah a zbytočne veľa údajov, ktoré by sa zbierali, avšak ideálny stav by bol, keby sa minimálne telefónne číslo overovalo diskutujúceho, aby bolo možné aspoň nejaká spätná väzba k tomu diskutujúcemu. Pretože nie je možné aby niekto spravil troliu farmu a vyspamoval prakticky, spamoval prakticky na dennej báze tieto portály. Takže toľko.
15. schôdza NR SR - 2.deň - A. dopoludnia
Dátum: 2024-06-12
Poslanec: Lučanský, Adam (SNS)
Druh vystúpenia: Vystúpenie

34. Čiže... Takže predkladáme, predkladáme do druhého čítania zákon, ktorým sa vlastne rozširujú rekreačné poukazy. Tento zákon prešiel výbormi s tým, že boli vlastne doplnené legislatívno-technické požiadavky, a tým pádom, prosím, otvorte rozpravu.
15. schôdza NR SR - 1.deň - B. popoludní
Dátum: 2024-06-11
Poslanec: Lučanský, Adam (SNS)
Druh vystúpenia: Vystúpenie v rozprave

203. Vážený pán predsedajúci, vážené pani poslankyne, vážení páni poslanci, ako spoločný spravodajca výboru predkladám spoločnú správu k vládnemu návrhu zákona, ktorým sa mení a dopĺňa zákon č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov v znení neskorších prepisov, tlač 219a. Uvedený vládny návrh zákona prerokovali určené výbory: ústavnoprávny výbor a výbor pre zdravotníctvo ako gestorský výbor. Ústavnoprávny výbor súhlasil s návrhom zákona a odporučil Národnej rade návrh zákona schváliť. Výbor pre zdravotníctvo súhlasil s návrhom zákona a odporučil Národnej rade návrh zákona schváliť s pozmeňujúcimi a doplňujúcimi návrhmi, ktoré sú obsiahnuté v časti IV časti spoločnej správy. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov k parlamentnému, k predmetnému vládnemu návrhu, tlač 219, vyjadrených v uzneseniach uvedených pod bodom III tejto správy a v stanovisku gestorského výboru odporúča Národnej rade Slovenskej republiky vládny návrh zákona schváliť s pozmeňujúcimi a doplňujúcimi návrhmi. Spoločná správa obsahuje štyri pozmeňujúce návrhy. Gestorský výbor odporučil hlasovať o bodoch 1 až 4 spoločne s návrhom gestorského výboru schváliť. Spoločná správa výborov bola schválená uznesením č. 49 z 11. júna 2024, kde ma výbor poveril za spoločného spravodajcu a Zdenka Svobodu za náhradníka k predmetnému návrhu zákona v prípade neúčasti spravodajcu. Pán predsedajúci, skončil som, môžte otvoriť rozpravu.
12. schôdza NR SR - 12.deň - B. popoludní
Dátum: 2024-05-07
Poslanec: Lučanský, Adam (SNS)
Druh vystúpenia: Vystúpenie v rozprave

125. Vážený pán predsedajúci, vážené pani poslankyne, vážení páni poslanci, vážená pani ministerka, ako spoločný spravodajca výboru predkladám spoločnú správu o výsledku prerokovania vládneho návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (tlač 123) vo výboroch Národnej rady Slovenskej republiky. Návrh zákona prerokovali určené výbory, ústavnoprávny výbor a výbor pre zdravotníctvo. Výbory vyslovili súhlas s návrhom zákona a odporučili Národnej rade Slovenskej republiky návrh zákona schváliť s pozmeňujúcimi návrhmi, ktoré sú uvedené v IV. časti spoločnej správy. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov k vládnemu návrhu zákona (tlač 123) vyjadrených v uzneseniach uvedených pod bodom III tejto správy a v stanovisku gestorského výboru odporúča Národnej rade Slovenskej republiky návrh zákona schváliť s pozmeňujúcimi návrhmi. Spoločná správa obsahuje 15 pozmeňujúcich návrhov. Gestorský výbor odporučil hlasovať o bodoch 1 až 15 spoločne s návrhom gestorského výboru schváliť. Spoločná správa výborov bola schválená uznesením č. 39 zo 16. apríla 2024, kde ma výbor poveril za spoločného spravodajcu k predloženému návrhu zákona a Petra Slyška za náhradníka k predmetnému návrhu zákona v prípade neúčasti spravodajcu. Pán predsedajúci, skončil som, môžete otvoriť rozpravu.
12. schôdza NR SR - 8.deň - A. dopoludnia
Dátum: 2024-04-26
Poslanec: Lučanský, Adam (SNS)
Druh vystúpenia: Vystúpenie s faktickou poznámkou

165. Ďakujem za príspevok. Ja by som tento, tento návrh odôvodnil z mojej strany ako tzv. hello, world , čiže prvý zákon, ktorý, ktorý v podstate realizujem. A jedna, jedna vec, ako mali ste, dobre ste identifikovali, bol jedna, jeden z dôvodov, prečo bol podaný bol aj deadline na predkladanie návrhov. Evidujem, samozrejme, aj na návrh, ako bol v roku ’23, ešte za bývalej vlády, ktorý sa vlastne podarilo dotiahnuť do konca. Ešte, samozrejme, prehodnotíme, že či je teda možné v tomto procese, že by, že by sme spustili procesy, aby sa zahrnuli aj predmetné veci, ktoré sa v minulom volebnom období riešili. Čiže nebojíme sa otvoriť ďalšie témy, aj čo ste spomínali. Ďakujem.
33. schôdza NR SR - 7.deň - A. dopoludnia
Dátum: 2025-04-03
Poslanec: Lackovič, Marek (PS)
Druh vystúpenia: Vystúpenie s faktickou poznámkou

38. Ďakujem pekne. Pán poslanec Hazucha, problém je v tom, že 60-obyvateľova obec s vaším starostom v tričku SMER-u, s vaším straníckym tričkom dostane dvakrát viac peňazí ako všetky obce s nezávislým vedením v okrese Púchov, to je problém. Tam je tá disproporcia, o ktorej ja hovorím, že je to viac, ako dostane napríklad okresné Humenné alebo okresný Vranov nad Topľou. Všetky tieto tri podmienky tu boli splnené, že tá 60-obyvateľova samospráva len preto, lebo v nej je pán starosta oblečený vo vašom straníckom tričku, dostal viac, dvojnásobne viac ako všetky obce s nezávislým vedením v okrese Púchov. Toto je ten problém. A, pán poslanec Saloň, viete, SMER tu vládol pätnásť rokov a po tých pätnástich rokoch je tretina Slovenska zafarbená farbou najmenej rozvinutých okresov. Dvadsaťpäť zo sedemdesiatpäť je dnes, sa navrhuje v tomto bode, aby bola najmenej rozvinutá, aby bola prioritná. Tam by človek očakával, že po tých rokoch vlád sociálnych demokratov bude takýto okres jeden, poťažmo dajme tomu dva, zakryme si všetky oči, tri. Ale, preboha, my ich máme dvadsaťpäť. Čo sme tu robili tých dvadsať rokov alebo pätnásť rokov? Ďakujem.
33. schôdza NR SR - 7.deň - A. dopoludnia
Dátum: 2025-04-03
Poslanec: Lackovič, Marek (PS)
Druh vystúpenia: Vystúpenie s faktickou poznámkou

14. Ďakujem veľmi pekne za slovo. Ďakujem za vystúpenie, pani kolegyňa. Ja tak trochu žasnem niekedy, keď počúvam niektorých koaličných kolegov. Prepánajána, veď my sa tu bavíme o samospráve, ktorá leží v najmenej rozvinutom okrese na Slovensku, má potraviny otvorené štyri hodiny týždenne a 22-tisíc dostane na mantinely na multifunkčnú hádzanársku arénu, v ktorej nenájdete živú dušu. Tam sa má hrať že hádzaná, volejbal a takéto veci. A vy tej obci pomôžete tým, že jej dáte 22-tisíc, aby mala mantinely na roli. Tam je roľa. Normálne v strede role postavili hádzanárske ihrisko na volejbal, hádzanú a tenis. Nemajú tam potraviny, nemajú tam vodu, nemajú tam kanál, nechodí tam autobus a vy im dáte peniaze na mantinely, na ihrisko, v najmenej rozvinutom okrese na Slovensku. Strana regiónov. Však nebláznime už naozaj. Ďakujem.